[{"text_idx": "#000000", "text": "Portugal: maa, mis mind a\u0308ra vo\u0303lus. 1. osa"}, {"text_idx": "#000001", "text": "Portugal on Atlandi ookeani a\u0308a\u0308res asuv iidne mereso\u0303itjate riik, mille naabriks on Hispaania. Portugal on suurepa\u0308rase kliima, maaliliste vaadete, maitsva toidu ja so\u0303bralike elanikega riik ning minu arvates matkasellide paradiis. See lugu ra\u0308a\u0308gib reisist talvisesse Po\u0303hja-Portugali."}, {"text_idx": "#000002", "text": "Portugal \u2013 kuidas ma sinna sattusin?"}, {"text_idx": "#000003", "text": "November on teadagi Eestimaal u\u0308ks paljudest pimedatest, masendust tekitavatest kuudest, mil mitmed inimesed kindlasti juurdlevad, kas pa\u0308ike on ikka to\u0303eliselt olemas vo\u0303i kuulub see mu\u0308toloogia valdkonda. Mina olen u\u0308ks neist viimatinimetatud isikutest, kes u\u0308hel sombusel pa\u0308eval otsustas, et ei saa enne rahu, kui on va\u0308lja uurinud, kuhu kadus pa\u0308ike ja kuidas ise endale u\u0308ks reis planeerida."}, {"text_idx": "#000004", "text": "Taas oli abiks Ryanair, nii et lennupiletite maksumuseks tuli kokku umbes saja euro kanti. Lisaks sain a\u0308ra na\u0308ha ka Du\u0308sseldorfi ja Milaano lennujaamad. Viimases jo\u0303udsin isegi veenduda, et o\u0308o\u0308d on lo\u0303unapoolsetes maades ikka to\u0303esti palju pikemad kui po\u0303hjamaades. Viimaks koidab aga siingi uus pa\u0308ev ja va\u0308ljubki varahommikune lend uniste reisijatega. Nii saab sihtkohas varakult alustada uut pikka ja tegevusrohket pa\u0308eva so\u0303rmku\u0308bara suuruse tassita\u0308ie to\u0308katisarnase kohvi ja ahjusoojade kreemisaiadega."}, {"text_idx": "#000005", "text": "Porto on minu uus lemmiklinn"}, {"text_idx": "#000006", "text": "Porto (ehk Oporto) on suuruselt teine linn Portugalis ja siin asub u\u0308ks lennujaamadest. Riigile ongi nime andnud Douro jo\u0303e kallastel asuvad linnad Porto ja Gaia (ehk Vila Nova de Gaia), kus kunagi asus muistsete roomlaste asula Portus Cale."}, {"text_idx": "#000007", "text": "Portugal vo\u0303lus mind kohe esimesest sammust oma so\u0303bralike inimeste, vo\u0303rratult maitsvate kondiitritoodete ja pa\u0308ikesepaistega. Juba lennujaamas kogesin, kui ha\u0308sti on siin riigis korraldatud metroou\u0308hendus, hiljem veendusin ka suurepa\u0308raselt toimivas bussi- ja rongiu\u0308henduses. Selles suhtes oleks Portugalilt vo\u0303imalik va\u0308ga palju o\u0303ppida!"}, {"text_idx": "#000008", "text": "Va\u0308ike vihje: metrookaarti saab osta kohe Porto lennujaama infoletist ja hiljem metroojaamades sellele raha peale kanda. Varu taskusse sularaha ja a\u0308ra muretse, va\u0308ga palju on teisigi, kes vaatavad piletiautomaati nagu na\u0308eksid seda esmakordselt. Tegelikult osutub pileti ostmine va\u0308ga lihtsaks, kui natuke harjutada."}, {"text_idx": "#000009", "text": "Porto vanalinna osa algab umbes Sa\u0303o Bento jaama juurest ja kulgeb Douro jo\u0303eni. Siin on kitsad ta\u0308navad, mille o\u0308ine laternavalgus eriti romantiliseks muudab, va\u0308rvilised, kaunite azulejodega (mis on mustritega kaunistatud keraamilised plaadid) kaetud majad ko\u0303rvuti ajalukku unustatud ra\u0308a\u0308mas hoonetega, kohvikud va\u0308rskete pirukate ja kookidega, restoranid ja kauplused."}, {"text_idx": "#000010", "text": "Vanalinnas on vahemaad tegelikult nii lu\u0308hikesed, et siin pole mo\u0303tet metrooga so\u0303ita. Jalutades ja a\u0308ra eksides jo\u0303uab na\u0308ha va\u0308ga palju kauneid paiku. A\u0308ra unusta ha\u0308mmastusest lahti vajunud suud kinni panna!"}, {"text_idx": "#000011", "text": "Omapa\u0308rase kogemuse osaliseks sain na\u0308dalavahetustel, mil tundus, justkui oleksid ko\u0303ik linnaelanikud koos lastega kogunenud suurematele ta\u0308navatele jalutama ja poodlema. Ta\u0308navad na\u0308isid lihtsalt u\u0308htlaselt edasi voolavat. Restoranid ta\u0308itusid rahvast pilgeni, mo\u0303nes tekkis lausa ja\u0308rjekord. Tegelikult oli va\u0308ga a\u0308ge na\u0308ha nii palju so\u0303bralikku, rahumeelset, ro\u0303o\u0303msat ja suhtlemisaldist rahvast enda u\u0308mber."}, {"text_idx": "#000012", "text": "Juba novembri lo\u0303pus kaunistavad linna mitmed armsad jo\u0303uluturud, kus kohalikud ka\u0308sito\u0308o\u0308meistrid oma kaupa pakuvad."}, {"text_idx": "#000013", "text": "Kliima, toit ja traditsioonid Portugalis"}, {"text_idx": "#000014", "text": "Talveperioodid on Portugalis vihmased, o\u0303nneks oli ta\u0308navu novembri lo\u0303pus ilm ikka mo\u0303nusalt soe ja vihmavaba. U\u0308ks sakslanna aga ra\u0308a\u0308kis, et tema puhkuse ajal, eelmised viis pa\u0308eva va\u0308hemalt, olla ko\u0303vasti ladistanud. Mo\u0303nel hetkel muutusid siiski nu\u0308u\u0308dki vihmavarjud linnas populaarseks kaubaks."}, {"text_idx": "#000015", "text": "Asi, millele Portugal mind u\u0308leliia keskenduma suunas, oli toidumaailm. Kui reisikirjadest vo\u0303ib va\u0308lja lugeda, et lo\u0303unamaades tabab mind seletamatu hullus kondiitritoodete ja\u0308rele, siis \u2013 mo\u0303nes mo\u0303ttes on selles to\u0303etera sees. Portugal ja suurepa\u0308rased maitsenaudingud \u2013 siia vo\u0303ib to\u0303esti panna vo\u0303rdusma\u0308rgi. Lihtsalt ko\u0303nni ta\u0308navatel, imetle vaateaknaid, loe menu\u0308u\u0308sid ja vali."}, {"text_idx": "#000016", "text": "Mo\u0303ned u\u0308tlevad, et bacalhau valmistamiseks on 365 viisi \u2013 iga pa\u0308eva jaoks u\u0308ks. Teised va\u0308idavad, et retsepte on u\u0308le tuhande, sest see kala on portugali ko\u0308o\u0308gis toidu va\u0308ga oluline koostisosa ja rahvusroog. Selgus, et nimetatud kala on seesama kuivatatud ja soolatud tursk, mis ko\u0303ikjal turu- ja poelettidel vedeleb! Turska vaevalt et ise telliks, aga bacalhau, vaat see on ju hoopis teine asi! Muidugi on mereriigis vo\u0303imalik su\u0308u\u0308a erinevaid mereande, sardiinid nende hulgas ja samuti va\u0308ga populaarsed. Portugali reisides peaks inimesel kaasas olema tagavarako\u0303ht."}, {"text_idx": "#000018", "text": "Ka see Portugali su\u0308mbol, Barcelos\u2019e kukk, mille pilte ja kujukesi ko\u0303ikjal na\u0308ha vo\u0303ib, on oma kuulsuse saavutanud toidulaual, ku\u0308psetatud kukena. Legendi ja\u0308rgi hakanud kukk taldrikul kirema, kui u\u0308ht palvera\u0308ndurit Barcelos\u2019e linnas asjata kuriteos su\u0308u\u0308distati. Portugallased omistavad oma toidule to\u0303esti u\u0308livo\u0303imeid."}, {"text_idx": "#000021", "text": "Reisikirja ja\u0308rgmistes osades ra\u0308a\u0308gin la\u0308hemalt ka Porto linna vaatamisva\u0308a\u0308rsustest ja mo\u0303nest teisestki Po\u0303hja-Portugali linnast. Tule uuesti lugema!"}]